കോട്ടഞ്ചേരിയിലെ ജനങ്ങള് പോരാട്ടത്തിലാണ് സ്ഫോടനശബ്ദങ്ങളുടെ ദിനങ്ങള് അവര്ക്ക് വേണ്ട കാസര്ഗോഡ്, വെള്ളരിക്കുണ്ട് കോട്ടഞ്ചേരി പാമത്തട്ടിലെ നിര്ദ്ദിഷ്ഠ കരിങ്കല് ക്വാറിക്കെതിരെ ജനങ്ങളുടെ സമരം ശക്തമാവുകയാണ്. കരിങ്കല് ക്വാറി സ്ഥാപിക്കുന്ന വിഷയം നിലവില് കളക്ടറുടെ മുന്നിലാണ്. കളക്ടര് അനുമതി നല്കിയാല് അത് വെള്ളരിക്കുണ്ട് കോട്ടഞ്ചേരി പാമത്തട്ടിലെ ജനങ്ങളുടെ ജീവിതത്തെ തന്നെ മാറ്റിമറിക്കും. ഈ സാഹചര്യത്തിലാണ് ഇവര് സമരം ശക്തമാക്കുന്നത്. ക്വാറിക്ക് എക്സ്പ്ളോസീവ് ലൈസന്സ് നല്കുന്നതുമായി ബന്ധപ്പെട്ട് ജില്ലാ കളക്ടര് നിരാക്ഷേപ പത്രം നിരസിച്ച പശ്ചാത്തലത്തില് പ്രസ്തുത വിഷയം വീണ്ടും പരിഗണിക്കാന് ഹൈക്കോടതിയില് നിന്ന് അടുത്ത കാലത്ത് നിര്ദ്ദേശമുണ്ടായിരുന്നു. ക്വാറി നടത്താന് ശ്രമിക്കുന്ന കമ്ബനി നല്കിയ കേസിലുണ്ടായ പ്രസ്തുത വിധിയുടെ പശ്ചാത്തലത്തിലാണ് ഈ വിഷയം കലക്ടറുടെ പരിഗണയിലെത്തിയിരിക്കുന്നത്. ഇത് പാമത്തട്ട് മുട്ടോംകടവ് പ്രദേശത്തെ ജനങ്ങളെ ആശങ്കയിലാഴ്ത്തിയിരിക്കയാണ്. കോട്ടഞ്ചേരി വനത്തിന്്റെ ഭാഗമായ പ്രകൃതി രമണീയമായ പന്നിയാര്മാനിയുടെ തൊട്ടു താഴെയാണ് ക്വാറി പ്രവര്ത്തിപ്പിക്കാന് ശ്രമിക്കുന്നത്. തെറ്റായ വിവരങ്ങള് നല്കിയാണ് പാരിസ്ഥിതിക്കാനുമതി നേടിയിട്ടുളളത് എന്നു കാണിച്ച് അത് റദ്ദാക്കാന് ഹൈക്കോടതിയില് കേസും ഇക്കാര്യത്തിലുള്ള സംസ്ഥാനതല സംവിധാനത്തില് അപ്പീലും നല്കിയിട്ടുണ്ടു്. ഈ പശ്ചാത്തലത്തിലും മുന്പ് നടന്നിട്ടുള്ള ജനകീയ സമരങ്ങളിലൂടെ പ്രകടമായ ജനവികാരം മാനിച്ചുമാണ് പബ്ളിക്ക് ഹിയറിംഗ് നടത്തി കലക്ടര് എക്സ്പ്ളോസീവ് ലൈസന്സിനുള്ള നീക്കം തടഞ്ഞത്. 2020 നവംബര് ഒന്നുമുതല് കൊന്നക്കാട് ടൗണില് 100 മണിക്കൂര് റിലേ നിരാഹാര സമരമുള്പ്പെടെ അന്ന് നടത്തിയിരുന്നു. തെറ്റായ വിവരങ്ങള് നല്കി ക്വാറിക്കാര് നേടിയ ഇ.സി റദ്ദു ചെയ്യുക, എക്സ്പ്ലോസീവ് ലൈസന്സിനു കളക്ടര് അനുമതിപത്രം നല്കരുത്, ജനങ്ങളുടെ ജീവനും സ്വത്തിനും സംരക്ഷണം നല്കുക, കോട്ടഞ്ചേരി മലനിരകളെ ഖനനത്തിന്റെ പിടിയില് നിന്നും രക്ഷിക്കുക തുടങ്ങിയ ആവശ്യങ്ങള് മുന്നിര്ത്തിയായിരുന്നു അന്ന് സമരം തുടങ്ങിയത്. സമരത്തെ തുടര്ന്ന് കലക്ടര് എക്സ്പ്ളോസീവ് ലൈസന്സിനുള്ള നീക്കം തടഞ്ഞിരുന്നു. അതോടെ താല്ക്കാലികമായി നിര്ത്തിവച്ചിരുന്ന സമരപരിപാടികളാണ് കനത്ത മഴയെ അവഗണിച്ചും കഴിഞ്ഞ ദിവസം വിവിധ സ്ഥലങ്ങളിലെ നില്പ്പു സമരത്തോടെ പുനരാരംഭിച്ചിരിക്കുന്നത്. പാമത്തട്ട് സമര പന്തലിലും കൊന്നക്കാട് പോസ്റ്റാഫീസിനു മുമ്ബിലും മാലോത്ത് വില്ലേജാഫീസ് പടിക്കലും വെളളരിക്കുണ്ട് താലൂക്ക് സിവില് സ്റ്റേഷനു മുന്നിലും കാസര്ഗോഡു് കലട്രേറ്റു പടിക്കലും കഴിഞ്ഞ ദിവസം നില്പ്പു സമരം നടന്നു. അതിനു പുറമെ സീക്കിന്്റെ നേതൃത്വത്തില് പയ്യന്നൂര് ഗാന്ധി പാര്ക്കിലും കെ.പി.ജെ.എസിന്്റെ നേതൃത്വത്തില് എളേരിത്തട്ടിലും നില്പ്പു സമരം ഉണ്ടായിരുന്നു. സെക്രട്ടറിയേറ്റ് പടിക്കല് നിശ്ചയിച്ചിരുന്ന സാംസ്കാരിക പ്രവര്ത്തകരുടെ നില്പ്പു സമരം മറ്റൊരു ദിവസത്തേക്ക് മാറ്റി. വരും ദിവസങ്ങളിലും സമരം തുടരാനാണ് തന്നെയാണ് പ്രദേശവാസികളുടെ തീരുമാനം. പഞ്ചായത്ത് മെമ്ബര് മോന്സി ജോയി, അഡ്വ.ടി.വി.രാജേന്ദ്രന്, അമ്ബലത്തറ കുഞ്ഞുകൃഷ്ണന്, മാത്യൂസ് വലിയവീട്ടില്, ഇ കെ.ഷിനോജ്, റിജോഷ് എം.ജെ, കെ.വി.കൃഷ്ണന്, ജിജോ പി.മാനുവേല് തുടങ്ങിയവരാണ് സമരത്തെ നയിക്കുന്നത്. ഭയാശങ്കകളില്ലാതെ ജീവിക്കാനും അവരുടെ ജീവനും സ്വത്തും സംരക്ഷിക്കാനുമുള്ള പോരാട്ടത്തിലാണവര്. കാസര്ഗോഡ്, വെള്ളരിക്കുണ്ട് കോട്ടഞ്ചേരി പാമത്തട്ടിലെ ജനങ്ങളുടെ പോരാട്ടത്തെ കണ്ടില്ലെന്ന് നടിക്കാന് ഏറെ നാള് സര്ക്കാരിനും അധികൃതര്ക്കും സാധിക്കില്ല.